Emo se nuwe musiekvideo sal jou lekker laat lippe klap!
JY LEES NOU Emo se nuwe musiekvideo sal jou lekker laat lippe klap!
Die gewilde komediant en TV-aanbieder Emo Adams het pas die musiekvideo uitgereik vir sy splinternuwe liedjie, Lekker Lippe Klap! Ons het die sanger 'n bietjie daaroor gaan pols.
Waar en wanneer is die musiekvideo geskiet?
So twee maande gelede op verskillende plekke, soos op die dak van die Tygervallei-sentrum in Kaapstad, 'n ondergrondse parkeerplek en in die pakhuis van Henties-sap!
Wat was die inspirasie vir die musiekvideo?
Dis eintlik so 'n ongewone storie. Ons wou eintlik 'n liedjie vir 'n Henties-advertensie voorstel, toe besluit ons om liewer 'n hele liedjie op te neem. Toe sê Henties ons kan die advertensie en die musiekvideo skiet.
Het jy die liedjie self geskryf?
Nee, nee, nee! Die fantastiese sanger en my vriend Pierre Russouw het dit geskryf.
Is dit die eerste keer dat jy saam met die rapper Early B werk?
Dis die eerste keer dat ons saam aan 'n liedjie werk, ja. Ons het wel verlede somer saam getoer.
Ons sien jou skoonsuster Sheree-lee speel die hoofrol in die video. Hoe het dit gebeur?
Daar was ander opsies, maar die meisie wat ons oorspronklik wou gehad het, het 'n bietjie te jonk op die kamera gelyk, toe moes ons Sheree-lee op die nippertjie vra of sy kon instaan. Ons het soveel pret gehad, want ons is albei laf en lag vir dieselfde goed.
Beplan jy om binnekort weer 'n album uit te reik?
Ek dink my sukses tot dusver lê daarin dat mense kaartjies (na my vertonings) koop en waardeer wat ek doen, maar ek sal nie sê nooit weer nie.
Jou gewilde televisieprogram, Jou Show, keer binnekort terug. Wat kan kykers verwag van die jongste seisoen?
Ek moet eerlik wees, die vorige seisoen was nie so sterk nie, want ons het nie kans gehad om dit lekker te maak nie. Maar nou is ek baie trots op die nuwe seisoen: goeie gaste, goeie speletjies en lekker tye van nonsens praat! Ek het dit so baie geniet, my maag was party aande seer gelag!